  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Эм ужасьлэн ӧнер нуналэз азьын (2022-тӥ арын 19-тӥ инвожое луоз) Удмуртилэн тӧроез Александр Бречалов удысын тыршись 16 ӧнерчиослы данъетъёс сётӥз. 14-тӥ инвожое Ижкарын прздниклы сӥзем концерт ортчиз. Со сярысь улосвыл тӧролэн но кивалтэтлэн пресс-службазы ивортӥз. Алнаш ёрос эмъюртысь Тамара Кононова, Пичи Пурга ёросысь Гожна гуртысь фельдшер-акушер пунктысь фельдшер Алевтина Алексеева, Сьӧлта ёрос эмъюртысь терапевт Ирина Черепанова, Ижысь 8 номеро кар нылпи поликлиникаысь фельдшер Татьяна Чуркова но мукетъёсыз «Тазалыкез утён удысысь дано ужась» ним басьтӥзы. « Котькуд бадӟым сӧзнэтлэн ужамез но азинскемез – со кичӧлтӥсь, таланто но ужзылы вань кужымзэс сётӥсь адямиос. Тӥляд ужды – дунъянтэм! Асьтэлэн но улонады висёнъёс медаз луэ, секыт ужады мед удалтоз » Александр Бречалов, Удмуртилэн тӧроез Солэн верамезъя, тазалыкез утён удыс, сое азинтон, тӥрлык басьтон, ӧнерчиосты дасян – одӥгез секытэз но валтӥсь инты басьтӥсь удыс. Вить арскын Удмуртиын 111 ФАП пуктӥзы, 90-зэ со пӧлысь йӧскалык ӵектосъя. Ижысь Ленин ёросын поликлиника усьтӥзы. Та дыре сыӵе ик эмъюрт Воткаын пукто, нош Можгаын ужъёс йылпумъян пала вуо ни. Ӝоген Дэри ёросын кык амбулаториос усьтӥськозы. 1 номеро элькун эмъюртлэн валтӥсь эмчиез Александр Шаклеин соослэн операциос лэсьтон блоксы быдэсак выльдэмын шуыса вераз. Отчы тямыс выль ӝӧкъёс но 18 выль лампаос пуктӥзы. Элькунамы улӥсьёслэсь тазалыксэс но улонзэс утёнын бадӟым инты басьтэ санавиация. 2019-тӥ арысен, куке со ёзэс кылдӥз, шугадӟисьёс доры 530-лэсь трос пол лобазы ни. Александр Бречалов пусйиз, 2022-тӥ арын тазалыкез утён удысысь эшшо 30 объектъёсты тупатъялозы. Со понна 500 миллион манет котыр висъямын. 2025-тӥ арозь эшшо сизьым ФАП но амбулаториос но Сарапулын поликлиника пуктыны чаклало. Тодэ вайтом, Пыктос висёнъёсъя элькун эмъюртэ туала магнитно-резонансной томограф вуиз. Нош Дэбес ёрос эмъюртын нылпиосты эмъян ёзэтэз тупатъян ужъёсты йылпумъязы. Тегъёс: Ижкар АлександрБречалов данъетъёс тазалыкезутён Удмуртия  